khistorydata/jeongjo-sjw-relations huggingface dataset:
정조 13년
以陪往大將望筒傳于韓晩裕曰古例轝士大將例皆以曾經將臣中爲之矣自丁丑以後便成謬例非亞將不爲擬望觀於前後儀軌所載文跡可以知之此後曾經大將亞將通融擬入事復舊例擧行旣是曾經本任及將任之人筋力足可往來以前訓將李柱國爲轝士大將卽爲牌招聽傳敎
정조 13년
韓晩裕啓曰卽者扈衛廳軍官來言大將徐命善今方中途付處摠察無人云印信來納本院何以爲之敢稟傳曰出代間領敦寧姑爲兼察事別將發牌聽傳敎
정조 13년
兪彦脩啓曰加卜事命下矣左議政李在協有稟達事請對矣傳曰何必請對乎朝家刑政卿等猶且無難擅弄而初不欲進身面奏又無一字一言之奏啓而今於循例卜相事乃敢煩請入侍乎斯速加卜以入
정조 13년
兪彦脩啓曰卜相事命下矣政官卽爲牌招開政何如傳曰允
정조 13년
趙興鎭啓曰藥房提調徐有隣有稟達事來詣閤外請對矣傳曰入侍
정조 13년
趙興鎭啓曰奎章閣提學金鍾秀有稟達事來詣閤外請對矣傳曰退去
정조 13년
趙興鎭啓曰奎章閣提學金鍾秀冒萬死更爲求對矣傳曰以一向危篤之親病如是入來更無退去則久離之情理必切迫當召見姑爲留待
정조 13년
金熹啓曰卽者中樞府錄事來言判府事李福源李性源以爲所被批旨萬萬人臣所敢承聞震凜之極走伏金吾門外恭竢鈇鉞之誅云係是大臣去就敢啓傳曰朝紙旣不頒布安心勿待命事遣史官傳諭
정조 13년
韓晩裕啓曰兵曹判書尹塾以都監堂上分揀事命下矣卽爲牌招傳授命召何如傳曰此豈閑漫請牌之時乎當該承旨當處分此啓辭勿施
정조 13년
傳于趙興鎭曰都承旨許遞前望單子入之待下批牌招察任
정조 13년
有政吏批判書金履素奉命在外參判未差參議李勉兢進同副承旨沈煥之進啓曰判書金履素奉命在外參判未差小臣獨政未安何以爲之敢稟傳曰只出緊任以金文淳爲知義禁蔡弘履爲同義禁摠護使左議政蔡濟恭遷園都監都提調左議政蔡濟恭園所都監都提調左議政蔡濟恭
정조 13년
兵批判書尹塾進參判申應顯病參議柳焵入直參知洪文泳病右承旨韓晩裕進啓曰京畿水使今當差出而當品中可擬之人乏少他道堂上兵使及曾經堂上兵使竝擬何如傳曰允以申思運爲都摠管金夢華爲副摠管尹仁洙爲景福將朴宗來爲文兼邊慶遇爲京畿水使副護軍申大謙副司直趙宗鉉金履成副摠管申思運竝單付以金隣瑞爲忠淸兵使
정조 13년
賓廳卜相以金鍾秀加卜爲右議政領議政李在協左議政蔡濟恭右議政金鍾秀承文都提調單金鍾秀以金履素爲吏曹判書
정조 13년
兵曹以申大謙爲都監中軍
정조 13년
韓晩裕啓曰卽者義禁府都事來言判府事李福源領議政李在協判府事李性源左議政蔡濟恭待命於金吾門外云係是大臣去就敢啓傳曰知道
정조 13년
金熹啓曰卽者議政府錄事來言領議政李在協左議政蔡濟恭以爲所被批旨萬萬非人臣所敢承聞震凜之極走伏金吾門外恭俟鈇鉞之誅云仍納命召何以爲之敢稟傳曰朝紙旣不頒布安心勿待命事遣史官傳諭仍傳命召
정조 13년
韓晩裕以遷園都監言啓曰摠護使金熤有中途付處之命矣摠護使之任不可暫曠令吏曹卽爲開政啓下何如傳曰已有除拜今日政下批可也
정조 13년
沈煥之以遷園都監言啓曰初次銘旌書寫官行判敦寧府事李命植再次銘旌書寫官左議政蔡濟恭來詣都監今日辰時書寫後仍爲奉安于都監之意敢啓傳曰知道
정조 13년
韓晩裕以兵曹言啓曰依下敎中樞府錄事宋載琯決棍七度之意敢啓傳曰知道
정조 13년
韓晩裕以兵曹言啓曰依下敎政院書吏廉鳳瑞決棍五度之意敢啓傳曰知道
정조 13년
沈煥之以壯勇營言啓曰來十月當京畿楊根加平砥平等三邑所在一哨軍兵逢點實數一百二十七名已爲點閱整齊來十月初一日本營立番之意敢啓傳曰知道
정조 13년
兪彦脩以義禁府言啓曰前捕盜大將任嵂趙圭鎭京畿喬桐府竄配前知義禁金尙集同義禁李秉鼎南玄老江華府竄配前承旨李祖承平安道龜城府李書九昌城府洪仁浩熙川郡移定配所使之當刻發配事命下矣竝以承傳內辭意具罪目依例發遣府都事及書吏卽爲押送于各其配所之意敢啓傳曰知道
정조 13년
兪彦脩以刑曹言啓曰依下敎中樞府吏房錄事朴煋全羅道光陽縣陪行錄事權斌慶尙道晉州牧竝遠地定配中樞府陪行錄事宋道明慶尙道柒谷府議政府陪行錄事金載夏全羅道興德縣竝散配卽爲押送而議政府吏房錄事柳始聃曾經正職令義禁府擧行何如傳曰允
정조 13년
兪彦脩以義禁府言啓曰中官崔鳳佐爲先定配事承傳啓下矣崔鳳佐全羅道務安縣定配而以承傳內辭意具罪目依例發遣府書吏押送配所何如傳曰如渠輩何足責分揀
정조 13년
兪彦脩以義禁府言啓曰前承旨鄭大容定配事承傳啓下矣鄭大容京畿江華府定配而以承傳內辭意具罪日依例發遣府書吏押送配所之意敢啓傳曰知道
정조 13년
兪彦脩以義禁府言啓曰前承旨李祖承李書九洪仁浩施以竄配之典事承傳啓下矣李祖承李書九洪仁浩京畿江華府竄配而以承傳內辭意具罪目依例發遣府書吏竝押送配所之意敢啓傳曰更思編配太多地亦太近李祖承龜城府李書九昌城府洪仁浩熙川郡移定配所使之當刻發配俾渠輩知君命之重亦知定式受敎之莫重可也
정조 13년
奎章閣提學金鍾秀疏曰伏以臣自承議政新命驚駭隕穫心神遁喪忽忽乎晝忘餐而夜忘寢臣非敢自恤臣身惟以賤臣之故而上累聖德是懼嗚呼國家治亂係置相得失古之德選尙矣降及衰季雖百職皆不如古而至於大臣之任猶必器量足以容衆才猷足以綜事然後方可以彌綸得了撑柱得去不然則其國殆矣若臣者不過空疎淺狹之一措大耳擬之百爲一無所當至於居大臣之位了一世之事是豈臣平生夢寐之所敢及哉而今乃猝然畀之不問人器稱否則目下八方譏笑之上及於朝政已非細故畢竟僨誤國事之後臣雖萬被誅戮尙奚補於已誤之國事抑臣之狂愚信心多仇少與聖明之所洞燭也自知不堪需世分甘終身枯槁而荷聖上不世之遇歷遍淸要輥到崇顯猶且屢陷萬死之罪過蒙再造之慈我聖上之於賤臣凡所以庇覆指導曲爲避死趨生之地者靡不用極臣常感激流涕庶冀卒承德意而今玆新命似若與我聖上終始全保賤臣之本意大相乖盭則此殆臣命卒之秋也臣本門戶衰薄骨相單寒重以身世窮獨形影相弔疾病沈痼軀殼徒存中間過福之災幾至無幸而賴有近年休官一着覬或爲息補乘除之方忽地復入城闉貪戀榮祿三年不歸則不惟其忘廉毁執爲世所賤而已卽其自來眇福幾何不顚斃而今又弗益之冥升不已則臣雖欲更延螻蟻之命豈可得哉以我殿下之寵愛臣憂念臣而使臣至此之極豈不大有傷於天地好生之德也哉仍竊伏念臣母今年九十有三矣素抱貞疾神氣凜綴纔經重症尙未脫危而臣母之側惟臣而已據國典父母年九十者衆子皆許歸養今臣母年過衆子皆歸乏限已久臣又無兄弟無子姪而歸養之請尙未蒙許已難免爲孝理之罪人況又進據百僚之首夙夜在公母子不得相守則殿下將何以令國人興孝也哉恭竢駁正古昔盛事而適會大禮當前別諭洊下如欲引日泯伏實恐爲罪滋大玆不得不冒萬死疾聲號呼於閔覆之下噫以臣之受恩罔極涓埃酬報之道只在於生死向前到今臣若內占便身之圖外學遜讓之態則神明必殛之字字肝血庶蒙天日之燭伏乞聖明將臣大匡濫秩亟行改正更卜賢德以幸國事千萬至祝
정조 13년
己酉九月二十七日卯時上御重熙堂奎章閣提學藥房提調請對入侍時奎章閣提學金鍾秀藥房提調徐有隣左承旨金履正記事官徐有聞李相璜金祖淳以次進伏訖上敎鍾秀曰卿之親病近果如何鍾秀曰一味危篤無以離捨故當此國有大事之時臣獨偃處私次誠萬萬悚悶矣以下十四行刀割命鍾秀等先退鍾秀有隣承命退出上曰俄者承旨遞差傳敎以休紙施行事分付賤臣承命出傳命書傳敎曰卜相又命書傳敎曰右相方在都監左相命招卜相命書傳敎曰朝廷之事首相主之聯籲之事班首主之昨日擧措一則首相與班首之罪二則首相與班首之罪大臣卿宰之一時譴削不但行不得之擧擧措反欠誠實今日都監莫重擧行書寫官以下多在大臣重臣以此以彼宜有區別處分大臣諸臣譴削傳敎竝勿施前領議政金熤前判府事徐命善亟施中道付處之典少知有君綱門黜之三司及竄配之禁堂捕將定配之承宣迄無擧行公文嚴飭斯速擧行命退承史以次退出
정조 13년
己酉九月二十七日辰時上御重熙堂承旨入侍時左承旨金履正記事官徐有聞記注官金鳳顯記事官李相璜以次進伏訖上命書傳敎曰加卜以左議政李在協請對啓辭命書傳敎曰加卜何難前此筵中亦有屢擧已示微意者問于入侍承旨可以知之何必請對玆遣承宣替申卽爲加卜事入侍承旨傳諭上曰他承旨入侍賤臣承命出傳同副承旨南鶴聞追入進伏以卜相單子落點訖命書傳敎曰守禦使則例有仍帶之擧捕將兼察不可一時仍管在外捕將上來間前捕將李柱國兼察兼佩牌招聽傳敎傳授命召及大將牌傳令牌命書傳敎曰左議政蔡濟恭爲摠護使命退承史以次退出
정조 13년
己酉九月二十七日酉時上御重熙堂同副承旨入侍時同副承旨南鶴聞記事官徐有聞記注官白慶楷金鳳顯以次進伏訖上命書傳敎曰卿之受知自予在儲時其倚毗而眷待之者豈有加損於大拜前後乎第今大禮當前鼎席宜備此時枚卜尤出常格卿須勿循例讓卽出視事以裨平蕩之苦心事遣史官傳諭又命書傳敎曰下敎之後無端留在入侍承旨外諸承旨竝遞差又命書傳敎曰幺麽注書筵中大臣疏批傳諭筵中命書之時乃敢抵死不書所爲萬萬奸詐當該注書徐有聞汰去適中其願分館以芸館施行承旨所爲亦甚無嚴罷職又命書傳敎曰禁堂捕將配所以江華磨鍊又命書傳敎曰承旨前望單子入之待下批牌招察任又命書傳敎曰有何不謹之政有何不愼之令昨今光景謹口愼口則政令將何所施今日軍號萬萬駭然當該入直堂上爲先遞差前望單子入之待下批牌招察任又命書傳敎曰敦匠之任不可一時暫曠今日又是壙中銘旌書寫日時刻在辰時而各項內下物種縫造吉日又在今日書寫官及堂上不可不備員都監堂上以本職處分人竝分揀書寫官事亦當別下傳敎矣命退承史以次退出
정조 13년
行都承旨金載順坐直行左承旨徐鼎修坐行右承旨申應顯坐左副承旨洪文泳坐直右副承旨柳焵坐同副承旨李義綱坐注書二員未差假注書金羲淳仕李海隣仕直事變假注書韓翼鎭仕
정조 13년
藥房都提調蔡濟恭提調徐有隣左承旨趙興鎭啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候爲宜臣等不任區區憂慮敢來問安竝此仰稟傳曰知道
정조 13년
洪文泳啓曰來初一日輪對日次矣敢啓傳曰停
정조 13년
以禁衛營習陣單子傳于李義綱曰此時豈可行操乎單子還給
정조 13년
李義綱啓曰御營廳將官來言今日本廳軍兵日次私習云矣敢啓傳曰知道
정조 13년
洪文泳啓曰大司憲一員未差執義一員未差掌令一員未差持平二員未差掌令閔彝顯在外監察茶時之意敢啓傳曰知道
정조 13년
傳于洪文泳曰狀啓捧入在院承旨竝遞差
정조 13년
傳于李義綱曰院中只有承宣一人偕來進去承旨許遞前望單子入之待下批牌招察任
정조 13년
承旨前望單子入之李集斗安廷鉉曺允大申耆落點
정조 13년
兵曹口傳政事以李光進金輔明李泰協曺翰振爲五衛將
정조 13년
傳于金載順曰摠管中老病及以實職隨駕人竝許遞前望單子入之待下批寶劍望筒修整以入
정조 13년
傳于洪文泳曰右議政入侍
정조 13년
傳于李義綱曰承旨處分人竝分揀
정조 13년
洪之泳啓曰卽者議政府中樞府錄事來言判府事李福源領議政李在協判府事李性源以爲臣等奉承慈敎猥犯專輒之罪與付處之時原任竄配之禁堂捕將少無異焉未蒙勘處之前無非臣等泥首俟命之日慈殿湯劑之屢日停進亦莫非臣等稽討尹承烈之罪前後負犯誅殛猶輕席藁闕外恭俟鈇鉞之誅云仍納命召何以爲之敢稟傳曰大臣處義雖曰自別此時又何如是乎此時豈可言同罪異勘乎昨朝以後別無加勘之事則今於過一宿之後忽又追提席藁闕外亦莫曉也尹承烈事非不知慈敎事體之至爲嚴重而初旣拔例抽來今反歸罪於守臣焉有如許刑政乎況今大禮隔日此時事務之不得如例酬應又豈成說乎領相入來然後亦多擧行事勿待命事遣史官傳諭于時原任大臣領相命召仍爲傳授
정조 13년
藥房提調前望單子入之鄭昌順落點
정조 13년
傳于洪文泳曰卿等何若是乎卽爲入來事更遣史官傳諭于兩判府事
정조 13년
洪文泳啓曰判府事李福源李性源又使錄事來言臣等以爲朝廷之事有罪無罪時原任元無異同況臣等負犯少無減於付處之時原任未蒙同勘之前萬無進身之路恩諭之下末由祗承伏地震凜彌增死罪云矣敢啓傳曰敦匠之事亦有詢問者安心勿待命卽爲入來事更遣史官傳諭
정조 13년
傳于李義綱曰吏曹參判前望單子入之待下批牌招察任
정조 13년
吏曹參判前望單子入之金熹落點
정조 13년
申耆啓曰領議政李在協來詣請對矣傳曰卿今又入來入侍
정조 13년
金載順啓曰摠護使蔡濟恭都監堂上徐有隣李在簡尹塾鄭昌順有稟達事來詣請對矣傳曰入侍
정조 13년
洪文泳啓曰卽者注書徐有聞謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招何如傳曰此時豈可爲此等閑漫啓辭乎當該承旨罷職注書拿處
정조 13년
徐有聞拿處代以金義淳爲假注書
정조 13년
金載順啓曰摠護使蔡濟恭都監堂上徐有隣李在簡尹塾鄭昌順有稟達事來詣請對矣傳曰敦匠卿等雖主之大禮儀節首相摠釐而今忽引義不出待領相造朝當許引接更爲觀勢請對事卽令史官傳諭于摠護使
정조 13년
傳于洪文泳曰當該承旨遞差
정조 13년
承旨前望單子入之金載順申應顯洪文泳李勉兢李義綱落點
정조 13년
傳于金載順曰今日初不詣閤承旨遞差
정조 13년
傳于徐鼎修曰承旨前望單子入之
정조 13년
承旨前望單子入之徐鼎修柳焵落點
정조 13년
傳于洪文泳曰新除授承旨牌招察任
정조 13년
傳于金載順曰以此筵敎遣承旨傳諭于右議政
정조 13년
藥房都提調蔡濟恭提調徐有隣來詣閤外請對矣
정조 13년
傳于洪文泳曰政官待開門牌招開政
정조 13년
傳于申應顯曰左承旨入侍
정조 13년
以原春監司狀啓十月令薦新及朔膳生銀魚節序差早限內俱不得封進惶恐待罪事傳于李義綱曰勿待罪事回諭
정조 13년
以慶尙監司狀啓災實分等令廟堂稟旨分付事傳于洪文泳曰竝依狀請施行事分付
정조 13년
以水原府使狀啓新行宮及客舍鄕校造成董飭裨校後錄事傳于金載順曰水原新邑營建時巡營董飭裨將禮賓奉事曺允植勤勞最著六品外職待窠調用移邑都廳前府使折衝曺命楫防禦使待窠陞遷內策應前武兼李光進行宮及內衙監董前虞候金輔明浮石監董前主簿李秦協五衛將作窠令該曹今日內口傳擬入客舍監董前郡守曺翰振日字雖淺居在本地方五衛將亦令作窠今日內口傳擬入鄕校監董前營將申暹亦在本地方邊地待窠除授移邑外策應前察訪李文煥行宮及內衙外監出身徐正祜燔瓦前武兼徐宅修竝加資次次收用行宮及內衙看役牌將副司果朴昌興閑良安道亨客舍看役牌將副司果林俊昌鄕校看役鄕所李宗範牌將出身李根郁浮石看役牌將副司果洪允祜文世俊燔瓦牌將副司果朴致寬黃仁郁爐冶牌將前萬戶李渭折衝金仁哲軍器庫看役牌將嘉善朴震晃竝賞加今日下批與官敎成送有旨下諭本府使亦爲下諭于畿伯
정조 13년
右副承旨李敏采書啓臣敬奉聖批馳往傳諭于北部觀光坊契右議政金鍾秀所住處則以爲臣冒控血懇冀蒙矜燭及伏奉聖批未準所請以慈殿湯劑之勸進與大禮酬應之委積諭以言私非時責以卽起視事至於特遣承宣俾與偕來尤非聖朝所可施於蟣蝨賤臣者臣於是惶駭震凜直欲鑽地以入而不可得也到此地頭臣安敢更爲言私之計而母病尙爾沈篤今方連灌藥物承宣之所目見也稍俟向晩動靜謹當趨伏闕門之外以請違慢之誅惟願亟命收回承宣以存國體以安私分云矣臣旣承偕入之命姑爲仍留之意敢啓傳曰今方臨軒待卿卽爲造朝事更爲傳諭仍與偕入
정조 13년
記注官趙慶遠書啓臣敬奉聖敎馳往傳諭于敦化門外判中樞府事李福源李性源所住處則以爲臣等於泥首竢勘中伏承史官傳諭有勿胥命卽爲入來之命何敢不竭蹶趨承而罪負未勘轉動無路方命之罪尤合萬殞惶懍震越不知所達云敢啓傳曰旣知其事莫重如是固執實莫曉解安心卽爲入來事更爲傳諭
정조 13년
事變假注書韓翼鎭書啓臣敬奉聖批馳往傳諭于敦化門外行判中樞府事李福源李性源所住處則以爲臣等屢違召命惶凜竢勘之中史官又臨伏讀傳諭益不勝萬萬戰恐之至臣等之泥首胥命只願臣等之遄被重典而已至於處分之反汗何敢一毫萌此念乎罪戾未勘衷情未暴徒貽酬應之煩轉添慢蹇之罪伏地震凜不知所達云矣敢啓傳曰今因右相筵奏已有許施到今尤無可引之端卽爲入來事更爲傳諭
정조 13년
注書徐有聞書啓臣敬奉聖敎馳往傳諭于北部觀光坊契右議政金鍾秀所住處則以爲臣以萬萬無所似之賤品忽叨萬萬不敢當之職名震驚惝怳五內失守方不知置此身於何地此際史官臨宣聖諭十行勤摯眷注隆重泝自舊日受知備示倚毗之意末以大禮當前責勉卽出之義臣於是益不勝惶感恧蹙汗淚交逬目下母病尙屬危重醫藥無暇憂厲熏心容俟少間謹當以一疏披瀝肝血乞收新命云矣敢啓傳曰知道
정조 13년
李義綱啓曰右議政金鍾秀今方造朝臣先爲入來之意敢啓傳曰知道止
정조 13년
金載順以禮曹言啓曰慶尙道觀察使封進來十月令殯宮薦新柚子今方來到奉安于太常以待成殯後薦進何如傳曰允
정조 13년
金載順以兵曹言啓曰來十月初一日大駕詣園所初四日隨轝過虞後還宮時隨駕營門則今春隨駕營自當擧行而禁軍及馬步軍以幾番幾哨磨鍊乎敢稟傳曰禁軍二番隨駕訓局步軍三哨馬軍二哨禁營步軍三哨騎士二番隨駕隨駕軍兵哨數如是從略出於除弊之意標下軍兵比前減除如是申飭之後萬一循常責在將臣而飯果曾有飭令況今番乎先自都提擧大將無論若飯若羹切勿侵徵於營屬至於軍校收斂之弊朝令雖嚴未聞實惠今番則左右相以時任兼軍門知悉此意期於釐弊而卿之所管衙門營門各別察飭俾有實效可也
정조 13년
洪文泳以兵曹言啓曰在前陵幸時挾輦軍四百名餘軍二百名替代矣今番以幾名磨鍊乎敢啓傳曰今番則以二百名爲之餘軍一百名爲之可也
정조 13년
洪文泳以兵曹言啓曰今此園所幸行時本曹郞廳侍衛及各差備守宮不可不備而郞廳八員中正郞兪漢人李益運都監郞廳金健修兼春秋除本仕佐郞李奭濟陪從官其餘郞廳四員中一員侍衛一員禁喧一員守宮一員龍旗差備外司則無入直之員何以爲之乎敢稟傳曰其中正郞兪漢人卽都監京郞廳仍令留司而陪從官亦以都廳李益運兼進佐郞李奭濟則與堂上一員昌慶宮北所別爲入直自初一日至還宮日各別檢飭可也
정조 13년
李義綱以兵曹言啓曰在前陵幸時弘化門外留都守摠兩營輪回擧行而今春幸行時守禦廳留都矣今番則兩營中何營爲之乎敢稟傳曰摠戎廳留陣而與御營廳留陣自新園所動駕日結陣事分付卽謂初四日以此知悉事一體分付可也
정조 13년
李義綱以兵曹言啓曰明日園所進去事伏承下敎矣本曹堂上俱爲遷轉臣方入直而無交替之員未差之代令該曹以在京無故人口傳差出以爲推移入直之地何如傳曰旣有政命政官使之待漏入來開政差出待下批牌招推移先入直後謝恩可也
정조 13년
徐鼎修以兵曹言啓曰本曹草記今番遷園後軍兵解嚴取稟事批旨內與辛亥例稍異請出信箭解嚴舊園所環衛軍名數排立日字亦爲商量稟旨可也事命下矣取考謄錄則辛亥年軍兵啓舊陵始役日前期全數出往扈衛矣今番亦依此例禁軍一百人挾靈轝軍二百名前後廂軍七百名出玄宮前一日往扈衛而發靷時仍爲隨詣乎敢稟傳曰自初二日始役時至初四日啓欑室禁軍及挾靈轝軍前後廂扈衛軍以元磨鍊中折半式每日替番出玄宮後奉詣欑宮時禁軍挾靈轝軍全數侍衛事分付今番則禁軍別將率領事分付擧動時則別將隨駕置之兵判權領事一體分付可也
정조 13년
申應顯以兵曹言啓曰今此園所幸行時侍衛禁軍不可不點擇以行矣各番禁軍中新受馬及病蹇不能致遠之類依例推移替直之意敢啓傳曰自初四日替直可也
정조 13년
申應顯以兵曹言啓曰今此園所幸行時闕內入直訓鍊都監局別將把摠哨官及內三廳將守門將銅龍門把摠哨官等番單子每中日入啓受點矣今番則動駕相値勢難受點來十月初二日受點人員初十日至仍直十一日番單子回鑾翌日卽爲書入巡將監軍今九月二十九日受點人員來十月初九日至使之仍察大省記及別省記自十月初一日初九日至九月二十九日預爲書入京中軍號亦以自初一日初九日至預爲啓下留置政院逐日頒布隨駕所軍號自隨駕所啓下頒布之意敢啓傳曰初四日以前旣有往來之命依此較量更爲磨鍊草記可也
정조 13년
己酉九月二十八日午時上御誠正閣摠護使都監堂上請對入侍時行都承旨金載順假注書李海隣記注官金健修記事官李相璜領議政李在協左議政蔡濟恭都監堂上徐有隣李在簡尹塾鄭昌順以次進伏訖上曰李判府事李判府事入侍出榻敎健修承命出與判府事李福源李性源偕入進伏訖在協等曰屢日酬應過費聖慮聖體若何上曰一樣矣以下五十行刀割上曰卿等少退右相入侍時同爲登筵可也諸臣退出少頃行都承旨金載順假注書李海隣記注官金健修記事官李相璜領議政李在協左議政蔡濟恭判府事李福源李性源右議政金鍾秀都監堂上徐有隣李在簡尹塾鄭昌順以次進伏訖上曰右相之今始枚卜亦云脫矣此後國事全在對揚今日鼎席亦爲俱備國事幸甚矣鍾秀曰臣以萬不近似之人猥叨揆地寵擢之恩豈敢有一分堪承之望而只緣方今大禮隔日目下朝廷有事不敢爲辭巽之計屢度恩諭之下不敢言私冒沒肅命而顧臣才猷何足有對揚其萬一乎上曰今日急務全在平蕩卿其須思盡瘁之義毋爲辭巽之計以裨予平蕩之治鍾秀曰聖敎及此實不勝惶感之至矣鍾秀曰臣今因兩原任大臣席藁闕下事有仰達者矣再昨事時原任皆奉慈敎同議擧行者而兩班首獨被重譴則諸大臣之擧懷惶蹙固其宜矣雖以入侍之領相左相言之特以都監事急雖不得不承命入侍而同罪異罰安得無惶蹙之心乎伏聞俄者筵中左相以三禁堂兩捕將宜蒙參恕陳達而自上似有採納之意班首兩大臣與禁堂捕將其罪豈有異同乎大抵此事自本事至此等末節聖上處分每與慈殿下敎之意多有逕庭朝紙所出有目皆覩竊想聖心亦必有不安于中者矣況今大禮只隔數宵正當君臣上下一心悲遑專意治事之日獨使兩大臣有去國投荒之行則其人情理之可念雖不足言其於事面亦不免欠缺時原任大臣兩班首處分傳敎特命還寢似有光於聖德故敢達矣上曰事屬於左相自己俄於筵奏批答時不能竝擧矣卿新拜初筵所陳如此禮待大臣猶屬第二件事卿奏中旣提不安二字聞此有難靳持特從卿請矣鍾秀曰兩大臣處分之特許還寢轉圜之盛臣不勝欽仰而俄筵左相所達三禁堂兩捕將事未承結稍下敎三禁堂兩捕將處分傳敎亦當入於一體還寢中乎上曰然矣出擧條濟恭曰贈玉帛褥席旣有自新園所造備之敎發靷時不爲陳列褥席執事俱在園所勿令上來參班何如上曰依爲之出擧條濟恭曰大轝過箭串橋時若用短橫杠則橋前後換杠處當設遮日而若於長橫杠暫去左右各一井擔陪則雖不換杠可以穩奉云何以爲之敢稟上曰依下款所奏奉詣可也出擧條有隣曰新園所陪進下隅板隅五度着漆本殿提調郞廳例爲前期五六日出往與園所都監堂上開拆奉審後隧道習儀矣今番則何以爲之乎上曰園所堂上都廳一員監董擧行可也出擧條有隣曰日前有殯宮像生時進排物種書入之命而取考辛亥謄錄則像生時各司供上日下雉鮮京畿日次月令進上物種依庚午癸丑例不爲封進矣今番則何以爲之乎上曰依辛亥年前例勿爲進排可也出擧條命書傳敎曰都提調方帶摠護使許副提調方帶劇務許遞前望單子入之待下批牌招察任又命書傳敎曰初一日詣園所初四日隨轝過虞後還宮以此分付以廣州府尹狀啓沙斤川站倉舍看役牌將姓名開錄事命書傳敎曰廣州倉舍造成監董中軍李鉉重半熟馬一匹賜給看役牌將柳德模兒馬一匹賜給看役牌將嘉善金養信前別將任基重司果朴龍來李碩麟竝帖加成給事下諭于本府使及畿伯又命書傳敎曰大臣傳諭不待下敎使錄事替送寧有如許事體當駭承旨罷職又命書傳敎曰大臣偕來有命而承旨徑還其家遞差前望單子入之待下批牌招察任又命書傳敎曰承旨中解由未出入許遞前望單子入之待下批牌招察任上曰進御加味養胃湯前方中去人蔘一貼煎入出榻敎命退諸臣以次退出
정조 13년
都承旨未差行左承旨徐鼎修齋宿右承旨李敏采齋宿左副承旨洪仁浩齋直右副承旨李集斗齋宿同副承旨申耆齋直注書徐有聞齋宿一員未差假注書李海隣齋直事變假注書韓翼鎭仕
정조 13년
藥房提調鄭昌順右副承旨李集斗啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定繼進湯劑爲宜臣等不任區區憂慮敢此問安竝爲仰稟答曰知道此時慈宮湯劑不可不議定卿則入侍
정조 13년
申耆啓曰大司憲一員執義一員掌令一員持平二員未差掌令閔彝顯在外監察茶時之意敢啓傳曰知道
정조 13년
傳于洪仁浩曰禮房承旨馳詣宗廟景慕宮奉審摘奸以來
정조 13년
傳于洪仁浩曰都承旨馳詣社禝祈晴祭受香所奉審摘奸以來
정조 13년
承旨前望單子入之李敏采落點止
정조 13년
傳于申耆曰新除授承旨牌招察任
정조 13년
李集斗啓曰今此園所動駕時留都何大臣爲之乎敢稟傳曰領府事留都鄭判府事洪領敦寧李判府事同爲留都
정조 13년
傳于李集斗曰遷園時執事錦城尉朴明源昌城尉黃仁點光恩副尉金箕性興恩副尉鄭在和行副司直金頤柱金魯永縣令金魯成前司勇金魯敬判官黃基玉直長金在昌前縣監徐有置豐前奉事徐有升進士徐有鎭前府使徐日輔令徐最淳牧使洪守榮參奉洪就榮主簿洪最榮前司勇洪浚榮行副護軍李仁康入參時無職名人令該曹口傳付軍職冠帶常仕
정조 13년
以咸鏡都事狀啓薦新生銀魚節序差早限內不得封進惶恐待罪事傳于洪仁浩曰勿待罪事回諭
정조 13년
以黃海監司啓本長淵等邑鎭防船致敗委折査實事傳于洪仁浩曰別無更問之端效送事回諭
정조 13년
以原春監司狀啓司饔院納沙器匠價布領納差使員勅使出來時黃州補把馬領付差使員開錄事傳于洪仁浩曰此後竝除減事分付
정조 13년
摠管前望單子入之都摠管柳鎭恒崔東岳安春君西淸君煋副摠管金相玉落點
정조 13년
兵曹以鄭好仁爲守宮大將
정조 13년
以寶劍望筒傳于申耆曰懸頉人許遞令該曹口傳差出
정조 13년
兵曹口傳政事以李義行爲都摠管趙宗鉉爲副摠管
정조 13년
兵曹以李命植爲守宮大將
정조 13년
以兵曹守宮望單子傳于洪仁浩曰未肅拜參判許遞前望單子入之待下批牌招察任
정조 13년
傳于李集斗曰左承旨入侍
정조 13년
傳于申耆曰初四日新園所隨轝時大駕陪從東班六曹漢城府堂郞各一員兩司各一員弘文館二員西班卿宰二員堂上軍職三員堂下軍職一員磨鍊事分付大臣則時任三相及原任一員當以靈轝陪從官進去大駕陪從則原任一員進去爲之事分付該曹
정조 13년
兵曹口傳政事以權玭爲假內乘
정조 13년
傳于李集斗曰大臣置處政事當日爲之
정조 13년
李集斗以吏批言啓曰前領議政金熤付處還寢事命下矣當爲置處而領敦寧一窠他大臣今方見帶本曹無相當窠依例送西之意敢啓傳曰知道
정조 13년
有政吏批判書金履素奉命在外參判金熹進參議未差右承旨李敏采進啓曰判書金履素奉命在外參議未差小臣獨政未安何以爲之敢稟傳曰仍爲之以尹尙東爲大司憲洪文泳爲大司諫許晊爲執義宋銓爲司諫李祉永爲掌令權繽韓致應爲持平權恢爲獻納徐有鍊李彦祐爲正言鄭宇淳爲兵曹參判金履成爲禮曹參議李命勳爲兵曹參議姜彝正爲兵曹參知李夔爲工曹參議洪樂性爲內局都提調李潤國爲定州牧使徐有龍爲龍川府使金履九爲公州判官李𡊠爲分內醫提調喬桐兼府使單邊慶遇
정조 13년
兵批判書尹塾進參判柳誼參議李命勳參知姜彝正俱病同副承旨李集斗進行判中樞府事金熤同知李儒敬尹仁洙副司直趙尙鎭金頤柱申應顯李秉鼎韓晩裕李漢一兪彦脩沈煥之尹㬦金履正李夔洪文泳李義綱李祖承洪仁浩李書九鄭大容李鼎運南鶴聞李勉兢柳焵趙興鎭副司果朴宗來以上竝單付都摠經歷尹頤東宣傳官南宮玾相換都摠都事洪㧦宣傳官尹載大相換都摠都事趙華錫宣傳官元永龜相換武兼鄭周性宣傳官朴光遇相換
정조 13년
李敏采以兵批言啓曰前領議政金熤付處還寢事命下矣當爲隨品置處而領中樞一窠判中樞二窠他大臣今方見帶依例從座目加設判中樞下批之意敢啓傳曰知道
정조 13년
申耆啓曰合辭許久闕啓事甚未安今日政新除授兩司諸臺竝卽牌招何如傳曰此時爲此啓辭乎捧入承旨推考
정조 13년
行都承旨金載順行左承旨徐鼎修右承旨李敏采左副承旨李集斗右副承旨曺允大同副承旨申耆啓曰伏以臣等伏見夜下傳敎有初四日隨轝之敎臣等竊不勝萬萬悶灼之至靈辰在邇仙轝將啓以我殿下出天之孝必欲躬將於終事之禮臣等雖不敢以國制所無據例請寢而第伏念玉候之違豫已至兩朔輦路之往返將近一旬且今嚴霜戒節日氣甚冷此時隨紼早夜號擗愆度之添損難保其必無群情焦迫姑未暇論惟我慈殿慈宮惟疾之憂尤有倍於咫尺舊園前此勞動之時我聖上順志之孝豈不仰念貽慮之端有此任情徑行之擧乎臣等非不知瀆擾之是懼而憂愛之極玆敢疾聲聯籲伏乞聖慈更加三思亟寢成命焉惶恐敢啓傳曰此時豈可瀆擾乎還給
정조 13년
以禮曹空時軍子傳于李集斗曰明日出宮時刻以申時單嚴爲之事分付
정조 13년
以判府事徐命善金熤待命啓辭傳于申耆曰勿待命事遣史官傳諭
정조 13년
李集斗以宗親府有司堂上言啓曰今此遷園時宗親每品二員陪從事命下矣來十月初八日行毓祥宮還告由文官西春君爗景慕宮還告由文官鶴林君焴預差西淸君煋俱以書啓而摠管及老病外餘無一員故不得改付標何以爲之之意敢啓傳曰西淸君進去獻官預差以輔國正一品中啓下事分付吏堂可也
정조 13년
李敏采以都摠府言啓曰入直軍兵等中日習射事兵曹摠府例爲眼同開坐而新除授兵曹堂上姑未肅拜日勢已晩不得設行之意敢啓傳曰知道
정조 13년
徐鼎修以禮曹言啓曰今此遷園時出玄宮時及發靷下玄宮虞祭時各殿宮望哭儀註直爲書入各殿宮之意敢啓傳曰知道
정조 13년
徐鼎修以禮曹言啓曰平安兵營闕封方物依例代以虞候修膳狀封進之意移文矣元方物弓帒筒箇二部鳥銃一柄代弓帒筒箇一部鳥銃一柄今始上送前兵使李明運方在拿命中所當待虞候之代封捧入而今此膳狀旣在關文未到之前方物旣已上來依例看品以入之意敢啓傳曰知道
정조 13년
徐鼎修以禮曹言啓曰咸鏡道觀察使封進來十月令殯宮薦新生銀魚今方來到奉安于太常以待成殯後薦進何如傳曰允
정조 13년
洪仁浩以兵曹言啓曰傳曰初四日以前旣有往來之命依此較量更爲磨鍊草記可也事命下矣闕內各處入直將官番單子來十月初五日受點人員初十日至仍直十一日番單子回鑾翌日卽爲書入巡將監軍來十月初四日受點人員初九日至使之仍察大省記及別省記自來十月初五日初九日至初四日預爲書入京中軍號亦以自初五日初九日初四日預爲啓下留置政院逐日頒布隨駕所軍號自隨駕所啓下頒布之意敢啓傳曰知道
정조 13년
洪仁浩以兵曹言啓曰來十月初四日大駕隨轝過虞後還宮時部字內斥堠伏兵令訓局餘軍次知定送自津頭至新園所斥堠伏兵依今番磨鍊守禦使摠戎使所屬束伍軍除出擧行而大駕回鑾過地方自其營請出信箭該地方官只受直爲罷送之意分付何如傳曰允初四日以前則雖値經宿時部字內斥堠伏兵勿爲磨鍊可也
정조 13년
徐鼎修以兵曹言啓曰今此園所動駕時本曹堂上一員昌慶宮北所別入直事命下矣堂上一員陪從官一員侍衛一員依下敎昌慶宮別入直而守宮則無推移之員何以爲之乎敢稟傳曰慈殿宮以昌慶宮爲哭臨處所則北所前入直不可不爲之陪從官則卿旣兼帶都監無異兼進陪從官以卿改付標可也
정조 13년
申耆以兵曹言啓曰今此園所動駕時摠戎廳御營廳留陣自新園所動駕日結陣事命下矣扈衛軍官留陣亦依此磨鍊乎敢稟傳曰知道依此擧行事言于留都大臣可也
정조 13년
申耆以兵曹言啓曰來十月初四日大駕隨大轝擧動時果川宿所及水原晝停所宿所姑未預定果川水原行宮客舍東軒中以何處磨鍊乎敢稟傳曰水原新邑果川邑站宿所皆以東軒爲之墻垣聞皆堅固設布帳置之畿營分辦依筵敎擧行俾無一毫違越事令廟堂各別申飭可也
정조 13년
洪仁浩以兵曹言啓曰今此遷奉隨轝時各殿問安官所騎馬及各差備應把驛馬別單書入之意敢啓傳曰依別單抹而數擧行可也
정조 13년
洪仁浩以兵曹言啓曰陵幸回鑾後隨駕軍兵犒饋近年連以乾物分給矣今番過虞還宮後軍兵犒饋依近例以乾物分給乎敢稟傳曰依近例爲之可也
정조 13년
洪仁浩以兵曹言啓曰來十月初一日大駕詣永祐園時以何營軍兵隨駕何營軍兵留陣而禁軍及馬步軍幾番幾哨磨鍊乎敢稟傳曰訓局步軍二哨馬軍一哨訓將率領略干名標下軍隨駕禁軍則一番爲之以新園所隨駕外禁軍磨鍊御將只率東營集春營新營入直馬步軍除不緊旗鼓弘化門外結陣還宮則罷陣出宮則還爲結陣事分付挾輦軍以金虎門及軍餉色軍八十名隨駕槍劍軍則二十名磨鍊其餘儀仗不緊侍衛竝除之事分付可也
정조 13년
洪仁浩以兵曹言啓曰留都營狀啓例爲付撥而或有時急之事則京畿驛馬待令事曾有定奪矣今亦依此擧行何如傳曰允
정조 13년
申耆以兵曹言啓曰來十月初一日舊園所動駕時以禁軍權領事命下矣臣方待罪都監及本兵若以領率赴陣上則都監及別侍衛多有相礙之端在前如此之時有稟旨擧行之事今番則何以爲之乎敢稟傳曰卿雖管都監旣帶本兵卿則當以本兵進參而禁軍權領臨時從便稟旨可也
정조 13년
洪仁浩以司僕寺提調意啓曰初一日詣園所初四日隨轝過虞後還宮事命下矣各差備入把馬依例磨鍊別單書入而其中驛馬則令兵曹知委各驛使之直爲入把何如傳曰已料園行各道驛馬先爲優數徵來於發靷行入把數今不必更徵隨駕官給馬比前例當減省依此知悉亦以此意分付兵曹外驛馬切勿徵來可也
정조 13년
李敏采以司僕寺提調意啓曰今此新園所幸行時內乘二員當爲隨駕矣假內乘一員令該曹口傳差出使之入直回鑾後卽爲減下何如傳曰允
정조 13년
申耆以訓鍊都監言啓曰今此遷園發靷時挾靈轝軍前後廂軍及擧動時隨駕軍竝以本局軍兵擧行而取考辛亥年謄錄則遷陵時及擧動時軍兵等皆令戶曹計日給糧矣今番亦依辛亥年例給糧之意分付戶曹何如傳曰允
정조 13년
洪仁浩以訓鍊都監言啓曰今此遷園時舊園所設布帳七十部軍一百三十名將校率領今月二十九日出送使之排設後迴還而其中軍三十名仍留守直之意敢啓傳曰知道
정조 13년
洪仁浩以禁衛營言啓曰依兵曹知委舊園所設布帳次軍三十名將校率領今月二十九日出送使之排設後將校與軍二十名仍留守直其餘軍還爲入來之意敢啓傳曰知道
정조 13년
李敏采以禁衛營言啓曰本營騎士別將李策身病猝劇勢難察任改差何如傳曰允
정조 13년
徐鼎修以戶曹言啓曰因訓鍊都監草記今此遷園發靷時挾靈轝軍前後廂軍及擧動時隨駕軍依辛亥例令戶曹計日給糧事允下矣取考辛亥謄錄則長陵行幸時訓局軍兵因訓鍊大將筵稟依溫幸例自本曹給料而其時判書臣金東弼以溫幸則駐輦日字恰滿一朔故百官軍兵各司吏隷自戶曹一體給料齊厚陵程道雖遠行幸時元無給料寧陵行幸時自該都監貸得畿邑稅米推移給料後卽爲還報前例斑斑且訓局軍兵料米旣已逐朔上下則元無疊給之義而今乃創出無前之例責辦於經費司有關後弊依寧陵時例自都監還報稅米後勿爲例事陳達而批旨內此是無前之事則戶曹責報蓋欲防其後弊而有達矣然旣已給料之後還報則爲難都監卽是戶曹戶曹亦是都監有何追後還報之事乎此後勿以此爲例之意各別申飭可也事明白載錄矣今此訓局草記雖援而辛亥謄錄中勿以此爲例批旨特敎若是丁寧則其在奉行之道自臣曹計日給糧一款更無可論置之何如傳曰雖有辛亥批旨訓局草記之後軍情必多希望大駕隨駕軍兵雖遵勿以爲例之批旨靈轝軍兵則錢米間特爲從便拮据後勿援例可也
정조 13년
李集斗以義禁府言啓曰承旨處分人竝分揀事命下矣未發配罪人李祖承李書九洪仁浩竝分揀而京畿江華府定配罪人鄭大容亦爲放送事分付該道道臣之意敢啓傳曰知道禁堂捕將處分分揀事勿爲草記卽爲行會
정조 13년
校理徐配修李遇濟副校理宋祥濂柳文養修撰徐榮輔李貞運副修撰韓光植朴奎淳等箚曰伏以臣等昨伏見傳敎下者有詣園隨轝過虞還宮之命相顧憂憫心焉如灼顧今靈辰載屆廞衛將啓聖慕方切於靡逮情禮必期於自盡至欲躬隨玄室少伸至慟我聖上出天之孝其孰不欽歎感泣而第伏念殿下一身有上宗社之托下係億兆之望縱欲自輕其可得乎雖以列聖朝已行之禮言之其例絶無未嘗以至切之痛或忽達權之道況今聖心之疚毁玉候之靜攝殆至數朔天時已迫於凝沍道里最遠於畿甸而不念保嗇任其哀慟親隨於輴翣之後攀號於寢隧之前則其觸冒之端傷損之節勢所必然臣民之焦遑姑捨勿論慈殿慈宮之憂慮其將若何爲今之道惟在節哀抑情保護聖躬然後可以克完大禮以伸聖孝儻殿下念及於此則惕然感悟想不待臣等之言也煎迫之至相率齊籲伏乞亟寢隨轝之命俯循群情焉
정조 13년
行中樞府事李性源箚曰伏以臣積罪未勘猥登前席承聆玉音感涕自零初四日隨轝之命又降於小大憂慮之餘區區下情略有仰達而惶懍在中辭不敢畢達宵耿耿終不能按住敢此冒陳瀆擾之罪亦所不辭噫靈辰奄屆聖心皇皇凡於都監事務雖至微至細靡不躬加照檢況此親隨之敎出於罔極之孝思臣雖至愚豈不知不敢遽請收還而竊伏念八月以後聖候之不寧凡幾遭矣咫尺園寢勞動不至大段而每經一番號擗輒致一番添劇又況百餘里之遠五六日之久風露之所觸冒道路之所撼頓朝晡哭泣之多而殿下能自保玉候之一向康寧耶萬有一膈間往來之候或發於蜃衛在前鑾輿隨後之時則攀紼之臣皆將憂遑奔走不能自效於終事之地以殿下之明豈不念及於此耶臣之不能以國朝典禮直請還寢而只以初六日動駕爲請者蓋亦出於仰體聖心不敢强咈而時刻不早足趁克襄之期日字稍減庶弛添損之慮情禮事勢兩無所妨故也伏祝前後展拜時輒煩慈殿慈宮之憂念成命已降儀衛已戒而因慈敎中寢者亦旣再矣今此之命若徹慈聽則仰貽惟疾之憂又豈前日之比哉以殿下順志旨之孝必不待臣言之畢矣此時煩瀆極知僭猥而愚忱所迫不容緩聲惟聖明亟賜察納焉答曰省箚具悉卿懇園行之必欲隨轝出於少伸情禮初六日離發之時有難聽施卿次諒知之仍傳曰此批答遣史官傳諭
정조 13년
領敦寧府事洪樂性箚曰伏以吉辰奄迫玄室出世只隔兩日愴慕如新伏枕悲泣仰想宸衷哀慟日益罔極而動駕在明日寒緊此際聖候易致損節伏不勝焦煎憂慮之至臣於㱡㱡之中纔伏承留都之命又伏奉藥院除旨惶隕感激罔知攸措況伏聞慈殿湯劑鎭日還下焦迫之極固當竭蹶詣院以爲盡職伸分之道而病伏添劇一倍昏綴末由趨進臣罪至此無所容誅且伏念今番幸行殆近旬日哀遑如初勞瘁非常此時保護之班不可一刻不備員也審矣而以臣床褥困篤之狀實無鞍馬驅馳之望若緣狗馬之疾未備陪扈之列則臣心之焦遑悚缺固不暇論而國體之虧損班儀之苟簡尤當如何哉玆敢冒瀆哀籲伏乞亟解臣內局之任以爲備員隨駕以盡衛護之道不勝千萬幸甚答曰省箚具悉卿懇事勢因然卿之兼管藥院許副卿其安心調攝仍傳曰此批答遣史官傳諭
정조 13년
領中樞府事金致仁箚曰伏以臣卽伏承園幸時留都之命當此上下悲遑之日臣僚之隨事奔走職耳況事關師期何敢言私而賤疾日加鬼事日迫飭巾凜凜朝慕待盡轉側運動已絶其望收拾管攝尤非可論此卽通朝之所共知玆敢倩治短箚據實仰聞伏乞亟寢成命以幸公私千萬至祝答曰省箚具悉卿懇殿宮湯劑煎進及承候之節不可只以分提擧爲之李判府事以內閣提學守宮使之兼管藥院事務鄭判府領敦寧之老病不下於卿卿須俟摠察仍傳曰此批答遣史官傳諭于領府事
정조 13년
己酉九月二十九日巳時上御重熙堂左承旨入侍時行左承旨徐鼎修記事官徐有聞李相璜金祖淳以次進伏訖上敎相璜曰分承史自今日進詣園所以爲省記可也相璜承命退出上命鼎修讀奏政事望單仍點下訖命讀公事書判付命退承史以次退出
정조 13년
己酉九月二十九日未時上御誠正閣左副承旨與提調入侍時左副承旨李集斗記事官徐有聞記注官白慶楷金健修提調鄭昌順以次進伏訖上曰惠慶宮進服蔘吉茶一貼更爲製入出榻敎昌順曰今番遷園時祭奠所用生鰒當自黃海水營封進而自兵營封進者必發關之時下吏誤以水營書以兵營之致封進生鰒何以爲之乎上曰其時提調推考封進生鰒依例捧入可也出擧條命書傳敎曰承旨前望單子入之待下批牌招察任又命書傳敎曰初一日擧動後至初四日隨轝以前以承候慈宮勢將隨便往來出還宮時隨駕官以六曹堂郞各一員爲之服色帽帶百官則勿爲祗迎初二日徑詣舊園所事分付隨駕軍兵令兵曹稟旨擧行事分付上曰惠慶宮進服蔘苓茶入人蔘二錢日再製入出榻敎又命書傳敎曰此時關西守令不可一刻曠官今日政新除人待下批當日辭朝又命書傳敎曰五禮儀則雖以輦輿載錄其時則駕轎之制未出故也先朝丁丑下敎旣如是丁寧以此下敎謄下禮曹載之都監儀軌及禮曹謄錄仍書寶編受敎張事分付又命書傳敎曰自今日當移次昌慶宮還宮後當還次政院以下各司移接回泰門近處公廨命退諸臣以次退出
정조 13년
己酉九月二十九日申時上御重熙堂左副承旨與提調入侍時左副承旨李集斗記事官徐有聞記注官白慶楷金健修提調鄭昌順以次進伏訖上曰以惠慶宮湯劑議定事使之入侍矣大抵當此之時症候之添損安得不然而近日又以外氣欠和誠極煎悶仍命醫官徐命偉李翊臣入侍下詢當劑訖命書榻敎曰惠慶宮進服蔘吉茶一貼煎入命退諸臣以次退出
정조 13년
都承旨未差左承旨徐鼎修隨駕宿右承旨李敏采隨駕直左副承旨洪仁浩隨駕宿右副承旨李集斗隨駕直同副承旨申耆隨駕宿注書徐有聞隨駕宿一員未差假注書李海隣隨駕事變假注書韓翼鎭守宮
정조 13년
大駕詣永祐園入齋室後內閣政院玉堂藥房朝廷二品以上六曹堂上口傳問安答曰知道
정조 13년
申耆啓曰來初五日朝參日次而動駕相値頉稟敢啓傳曰知道
정조 13년
申耆啓曰判府事徐命善金熤領議政李在協左議政蔡濟恭右議政金鍾秀爲承候來待矣傳曰入侍
정조 13년
藥房都提調李性源提調尹素爲承候來待矣傳曰入侍
정조 13년
李集斗啓曰左議政蔡濟恭有稟達事請對矣傳曰入侍
정조 13년
傳于李集斗曰左副承旨入侍
정조 13년
洪仁浩啓今此經宿擧動時本院印信當爲齎去禮曹印信一顆留院時取用何如傳曰允
정조 13년
徐鼎修啓昨日移次昌慶宮之後各司肅拜自有其郞則臺臣肅命亦當留待於此而今日諸臺初由宣仁門入來徑詣昌德宮臺廳曾未幾何又復還來往來頻煩又不呵遵臺體所在極爲未安今日詣臺之臣竝從重推考何如傳曰如許臺體前未所聞爲先遞差今日政以在京無故人差出使之參班可也
정조 13년
傳于申耆曰吏曹參議前望單子入之待下批牌招察任
정조 13년
徐鼎修啓曰今日擧動時承旨不可不備員都承旨未差之代今日政差出以爲備員隨駕之地何如傳曰允
정조 13년
徐鼎修啓曰今日擧動時承旨當爲備員未差之代今日差出待下批仍卽牌招察任何如傳曰允
정조 13년
傳于李敏采曰出宮門路以賓陽門爲之
정조 13년
傳于申耆曰右承旨入侍
정조 13년
備邊司薦望以申大升爲江華留守
정조 13년
有政吏批判書金履素奉命在外參判金憙進參議曺允大救食進右承旨李敏采進
정조 13년
金憙啓曰判書金履素奉命在外參議未差小臣獨政未安何以爲之敢稟傳曰仍爲之
정조 13년
以朴鎤爲左通禮鄭必淳爲高城郡守蔡弘履爲大司憲李義行爲大司諫朴聖泰爲執義李思祚爲司諫高益擎爲掌令宋後載張玉冕爲持平崔烜爲獻納宋翼孝申大尹爲正言洪仁浩爲承旨李成祐爲江華經歷贈左贊成金致萬贈領議政例兼贈吏判金希魯贈左贊成例兼右議政金鍾秀兩代追贈江華留守單申大升
정조 13년
傳于李敏采曰侍衛禁軍兵毛具
정조 13년
申耆啓曰禮貌官來言百官稟旨就次傳曰知道
정조 13년
申耆啓曰今日永祐園入齋室後王大妃殿惠慶宮問安何承旨進去乎敢稟傳曰左副承旨進去
정조 13년
洪仁浩啓曰臣王大妃殿惠慶宮問安進去下直之意敢啓傳曰知道
정조 13년
傳于申耆曰都提調前望單子入之
정조 13년
藥房都提調前望單子入之李性源落點
정조 13년
李敏采以備邊司言啓曰卽見全羅監司尹行元災實分等狀啓則尤甚名邑不爲擧論羅州等二十一邑鎭置之之次高山等三十二邑置之稍實仍以爲事目災二千一百結外不足災六千五百八十七結五十八負九束特許加劃後錄條件請令廟堂稟旨分付矣其一各司所管舊逋奴婢身貢指懲無處者限明秋防塞事也今年雨水諸道通患而本道則比他不甚過多一路農形之均爲豐熟觀於道啓可以推之今以澇役之如干沙覆豐歲之例有蹲縮事目外加請災之爲六千五百餘結未免太過卽二千一百結減給竝元劃爲六千五百八十七結之數而先期抄災之命亶出於憂民之至意分俵之際更加査櫛毋或漏濫之意各別嚴飭奴婢身貢書停退推奴徵債之防塞事竝依狀請施行之意分付何如傳曰竝依狀請施行可也
정조 13년
洪仁浩以備邊司言啓曰江華留守尹承烈密符旣使其褊裨替納於政院兵符亦爲移送於兼留守徐有防處留務不可一刻瘝曠不可不差代本都旣無留守而經歷亦甚衰老經歷金履復改差其代各別擇差卽刻下送事分付該曹之意敢啓傳曰知道
정조 13년
李敏采以兵曹言啓曰今十月初二日出玄宮時初四日發靷時初七日下玄宮時虞祭時闕內入直軍兵除標信弘化門內聚會望哭建陽門亦爲除標信往來外各營入直軍兵各於直所前望哭隨駕禁軍除標信入來紅箭門外參班望哭事分付何如傳曰允
정조 13년
李敏采以訓鍊都監言啓曰本局從事官四員內徐榮輔參陣李周憲以別例房郞廳隨駕沈逵權彝性俱爲差祭本局省記無以推移依例以把摠代直之意敢啓傳曰知道
정조 13년
申耆以禦營廳言啓曰東營集春營入直步軍各留五百餘名皆留陣出用矣當夜宮墻別巡邏以營直五名軍勢難分排東營哨官李命源集春營哨官柳成逵各率出番鄕軍二十名代直使之警巡之意敢啓傳曰知道
정조 13년
領議政李在協左議政蔡濟恭右議政金鍾秀等箚曰伏以臣等昨日筵中以尹承烈用法事縷縷陳請而竟未蒙兪音誠淺辭拙不足以仰格天心惶愧抑鬱不知所措尹承烈之負犯何如聲討何如而莫重密符尙在渠身上宛轉於泥塗之中者大傷國體保障重地一任其瘝曠亦豈非疎虞之甚乎臣等謂尹承烈所帶江華留守之任爲先改差卽爲差代急速下送有不可已也答曰省箚具悉卿等之懇箚陳亦有難從施也仍傳曰此批答遣史官傳諭
정조 13년
己酉十月初一日辰時上御重熙堂左副承旨入侍時左副承旨李集斗記事官徐有聞記注官白慶楷金健修以次進伏訖上曰藥房提調左議政入侍賤臣承命出與左議政蔡濟恭藥房提調鄭昌順偕入進伏訖濟恭曰此時聖體得無損節乎上曰大體隔日故十分寬懷姑無大段添損之事矣濟恭曰舊園所連日動駕實爲悶迫四百年宗社之托惟在於我殿下一身上殿下何可任情過哀不思保嗇之方乎上曰卿無多言予豈忍抑情在此乎濟恭曰昌德昌慶自是兩闕自上移次何等莫重之事而昨日未時所下傳敎不爲頒布政府以下漠然不知臣於今曉詣闕之後始得聞知政院事極涉可駭當該承旨罷職何如上曰依爲之出擧條濟恭曰取考儀軌則新陵退壙穿開時摠護使下往奉審而今番退壙穿開適在今月初四日是日卽靈轝自舊園所進發之日也摠護使無以下往新園所事勢不可不只令園所堂上擧行乎敢稟上曰卿則勿爲進去可也出擧條上曰惠慶宮進服蔘吉茶依前方一貼更爲製入出榻敎命書傳敎曰提調許遞前望單子入之待下批牌招察任命書傳敎曰政官牌招開政又命書傳敎曰內贍提調鄭好仁園所祭物看品當爲進去而時帶守宮大將有此微稟云守宮大將當自初四日入直今日舊園所往來似無掣肘新園所則三寺祭物看品皆以都監堂上中禮判替行該寺提調竝勿進去事分付命退諸臣以次退出
정조 13년
己酉十月初一日未時上御重熙堂左承旨入侍時行左承旨徐鼎修記事官徐有聞記注官金鳳顯記事官金祖淳以次進伏訖上命書傳敎曰出玄室後各殿望哭時刻及留都百官望哭陪從承旨臨時言送守宮承旨事分付命讀公事書判付訖命退承史以次退出
정조 13년
己酉十月初一日申時上詣永祐園擧動入侍時行左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金健修金鳳顯一直提學金憙二直提學金載瓚檢校直閣鄭東浚鄭大容直閣李晩秀待敎金祖淳藥房都提調李性源提調尹塾以次隨駕上具黑笠白布天翼乘轎出賓陽門性源等曰聖候調攝中又當此日諸節若何上曰予則一樣而慈宮氣候今日益復澟綴焦悶何言上曰守宮閣臣李判府事與分提調假承旨一員留在明政殿內公廨頻頻承候於慈宮差備外錄送于隨駕承旨以爲轉稟之地可也駕轎掩窓出明政門弘化門由板廛屛門出興仁之門由安樂峴至園所洞口駕轎仍以人扶進發至齋殿門外左通禮跪啓請降轎乘輿上候膈氣有加仍以駕轎入齎殿隨駕諸臣未及問安上具緦服乘步輿出齋殿至園上帷門外降輿仍詣隧道閣板位上贊儀唱俯伏哭上俯伏哭贊儀唱止哭興平身上仍不止哭進伏甕家內西邊攀莎叩地哭擗過度幾至半晌膈氣漸至衝亘哭不能成聲承史閣臣侍左右者無不掩泣焦遑罔知攸措藥房都提調李性源進伏高聲奏曰大禮自今伊始正宜趁時董役殿下豈可任情過哀有此罔措之境耶上不能垂聽無所下答性源顧諸承旨曰時原任大臣方在哭班而未能知如此焦遑之狀史官出去使之入來好矣判府事徐命善金熤領議政李在協左議政蔡濟恭右議政金鍾秀蒼黃進伏齊奏曰聖候有此遑遑之境而臣等未及聞知莫非不忠之罪也殿下何爲而爲此擧也殿下何爲而爲此擧也連聲泣奏上一向無答敎命善等進詣御前跪奉御手相顧泣曰玉手甚冷此是移時氣塞之致此將奈何此將奈何以今氣候姑無奉還齋殿之望臣等冒萬死之罪敢請扶陪暫入小次矣諸大臣仍卽近前扶侍玉體承旨閣臣左右挾陪別軍職在前陪護上入小次卽掩前窓諸臣不得隨入環伏於小次之前命善等曰及時通利之方未可遲待湯劑先以百沸湯少許進御好矣性源以百沸湯捧傳挾侍旋卽還傳曰進御纔數呷不得順降仍爲嘔吐而伏承聖敎微有蘇合丸入之之敎矣性源等以干湯和蘇合元五丸奉傳挾侍挾侍挾侍傳語曰今番則進御少許而有童便入之之敎矣性源等又以童便和蘇合丸五丸奉傳挾侍已而上候少有通利之意微微下敎曰俄者氣塞不知緣何而然矣第欲靜臥降氣卿等姑俟之命善等退伏小次稍遠處少頃更詣小次窓外警咳數聲上曰卿等尙在窓外乎今則予氣少降勿慮也命善等曰俄者罔措之狀不忍提奏而殿下每以節哀自抑屢諭臣等故臣等奉如金石矣今日又經罔措之境臣等誠淺之罪固不勝言而殿下獨不念宗社付托之重慈宮惟憂之切乎蘇合元不過救急之方正氣散前方加入蔘劑以爲順氣補元之地千萬伏望上曰此日此時予何忍服藥而卿等之懇至此予亦自量氣力恐難克完大事當從卿等之請勉進藥飮矣上曰進御加減正氣散前方中加人蔘五分煎入出榻敎命善等曰一貼只入五分蔘恐欠顯效加進一貼何如上曰進御正氣散前方中加人蔘五分更爲煎入出榻敎上曰予氣猶可以自强而連伏承慈宮問安則自予出宮之後患候一倍添劇予心罔措當如何命善等曰慈宮患候之今夜必添群下之所嘗仰慮若或聞俄者景色則尤當如何殿下若念及於此則豈可悲哀過度貽憂於止慈之念乎上曰分提調使之留住明政殿內頻頻承候又立十塘走馬以爲連續承聞之地矣今已夜深只有一次狀啓此必是分提調生疎之致隨駕承旨以私書各別申飭可也仍命仁浩書傳敎曰慈宮承候往來人便立十塘走馬而如是遲滯必是闕門及明政門權閉而然兩門勿閉出入勿禁事更爲申飭守宮承旨兵曹堂上留陣大將處上仍詣甕家內命善等進前欲仰挽而上遽已步詣矣
정조 13년
都承旨未差行左承旨徐鼎修隨駕宿右承旨李敏采隨駕直左副承旨洪仁浩隨駕宿右副承旨李集斗隨駕直同副承旨申耆隨駕宿注書徐有聞隨駕宿一員未差假注書李海隣隨駕直事變假注書韓翼鎭守宮
정조 13년
藥房口傳啓曰惠慶宮氣候諸節伏覩夜來屢度下令不勝焦迫之至湯劑不可不入侍稟定昨夕湯劑二貼進御後雖伏承膈氣向勝之敎而達宵露處侵早回鑾哀慕中勞動又多凡節易致添損繼進湯劑不可不及今議定伏乞特許臣等率醫官入侍診候議藥千萬至祝惶恐敢啓答曰知道慈候哀慟之餘以用慮神氣倍加凜徹今方多般仰譬姑爲住行差待米飮進御後更進湯劑以二錢重蔘吉茶依前方加薄荷三分卽爲製入進湯劑後卽爲離發矣
정조 13년
申耆以禮曹言啓曰自前凡受香之行若値動駕之時則獻官以下有開陣出去之例矣今番幸行出宮後敦化門前當有留都陣來初七日未還宮前宗廟永寧殿毓祥宮景慕宮還告文受香進去時以開陣出去之意預爲知委何如傳曰允
정조 13년
傳于徐鼎修曰外辨已過數時尙不得出宮目今寬慰慈心爲急下玄室時躬臨則一也到江頭還爲入來翌朝出宮初七日詣新園所以此意仰啓言分付該曹依此磨鍊
정조 13년
傳于洪仁浩曰目下仰慰之道當入往承候慈宮施卽還來以此分付軍兵竝住百官隨駕置之
정조 13년
己酉十月初二日子時上詣甕家內親臨董役時行左承旨徐鼎修右承旨李敏采左副承旨洪仁浩右副承旨李集斗同副承旨申耆記事官徐有聞假注書李海隣記注官金健修金鳳顯一直提學金憙二直提學金載瓚檢校直閣鄭東浚鄭大容直閣李晩秀待敎金祖淳判府事徐命善金熤領議政李在協藥房都提調李性源左議政蔡濟恭右議政金鍾秀分承旨申光履朴宗岳分注書兪漢㝢朴崙壽分史官李相璜都監堂上徐有隣李在簡尹塾鄭昌順都廳李晩秀李益運殯宮所郞廳李恒演尹光碩監造官李始源別工作徐有秉以次侍立上曰吉時已至役事至於何境乎辛亥前例夜役時有三營門燭籠入之之例今番亦依此爲之而三營門燭籠十八雙令受服別監捧持列立左右可也濟恭等曰昨日申時因上敎始隧道役深可五尺餘廣可十八尺長可四十五尺自退壙至唇前開拓以便出玄宮時奉詣肩輿之地以紫門監軍二百名交替赴役連爲董飭矣命善等曰夜氣向深風露漸冷俄者聖候所經歷果何如而至欲達宵露處乎暫還小次千萬伏祝上曰此時予豈忍暫離此地乎命善等曰情雖無窮禮則有限雖以私家言之終事所重在於安葬時其前役事主喪之人未必一一親監我聖上今日躬臨已是無憾於孝思董役之任則有司存豈可徒循無窮之情不念聖躬之受損慈心之貽憂乎上曰畚鍤土石之役雖皆親執爲之猶未盡予情而伸予誠況一夜露處豈可自恤乎命善等迭陳請還上終不允可臨視役處不移玉趾都監堂郞以下奔走執事一齊董役始斲半月形幾至一丈天灰始露出廣可六尺許高可七尺許初用有齒鉅割成三字形深至一尺許雜用木乶兒木支乃鐵排支乃等物截斷曳出而灰盤漸固鉅子不利濟恭曰自前役事例用斧子而御座甚近萬萬重難何以爲之乎上曰灰甚堅幾成石何可不用斧斫乎予當少爲移座矣乃稍移御座於數步役夫乃擧斧子截作三道深近七八寸可容支乃然後一邊用眞木大乶兒椎擊激出一邊以眞木大支乃長可數丈者數三個揷住三道斧截處以束乼句引一齊用力漸次浮出上曰許多役夫不憚勞而齊用力極爲嘉尙其在激勸之道不可無別般賞典矣仍命都廳李益運點視勤慢各賜錢有差上曰退壙地平後灰土續續開拓然後役事可以無滯西邊曲墻數間許使別軍職率侍衛別監及近仗軍士卽爲毁撤俾便運土可也上曰都監器械全不飭造皆是尖弱不堪用者當初造成時何如是不善爲之耶命善等進前曰錦城尉朴明源伏奉慈宮諺書來示臣等臣等奉覽以還益不勝焦泣悲遑之至殿下雖在此時旣承此敎豈可少遲還宮乎鼎修仍奉諺書進展於御前上奉覽未畢上曰慈宮如是之敎今夕出來時不啻百回承聆予非腸堅金石則其何堪抑今此患候諸節之錄敎者卽是實狀況當今夜竝與一日所進米飮數鍾而牢却不進仰想慈懷豈但崩迫難抑之痛已而乎爲念予躬審於出玄宮時一倍用慮千般疚懷至於書報儀賓之境在予今日情界若欲寬慰慈心則千古初當之終事將無以盡予情禮若欲洩哀於見和之時則慈候澟綴之症將不能趁卽診視議藥往古來今豈有如予今日之情理乎諺敎中無一過語予非不知而若不得一哭於開封之際則卿等亦具人情豈忍使予爲此乎命善曰下敎及此臣等雖頑如木石豈不仰認聖懷哉開封時親臨慈宮之所悶迫則以殿下達孝惟當奉承慈敎及今還宮而已濟恭曰殿下之情事如此慈敎之懇惻又如此臣於此不敢請還宮亦不敢請不還宮只切罔措矣上曰卿言可謂忖予予於此亦不知何以處之也而已錦城尉朴明源又奉慈宮封書涕泣進奏曰慈敎又降矣初下封書使諸大臣奉勉還宮而殿下不賜回聽其間不過半晌又有此縷縷之敎仰想慈心何等焦迫殿下豈可一向任情不思所以仰體乎臣敢冒死仰陳矣上曰卿其止之卿立傾仄處老人筋力恐或顚躓仍命司謁扶出明源且出且奏曰殿下不還宮則臣將以何辭仰復于慈宮乎熤等曰殿下終夜親臨如是哀毁非但聖體有觸冒之慮董事之諸臣赴役之軍丁亦皆蒼皇焦煎實無專心用力之望伏願暫還齋殿焉上曰此時豈敢還齋殿而卿等以役事相妨爲言予不得不暫入小次矣仍入小次上曰分提調與假承旨同在一處頻頻承候慈宮卽爲書報行在所之意俄又申飭尙無一番書報極爲訝鬱況當患候添劇之中不得頻承問安豈不萬萬焦迫乎此必提調承旨生疎之致都提調須卽入去詳細承候以報可也性源曰臣雖承命入去只得自外承候而已伏願卽卽回鑾焉上曰卿若入去則予心少紓須卽入去也性源承命退出上又步詣甕家內命善等曰入御小次曾未一刻又此親臨豈不萬萬悶迫乎上曰方寸憧憧實難抑情安坐矣事役幾何爲之耶濟恭曰連爲董役而灰盤漸堅自爾遲延矣上曰別工作親操器械爲役夫倡別看役輩亦爲助役可也有秉與別看役卞世義丁遇泰李禮輔鄭汝淵鄭道弘鄭東仁李大蕃各執器械一齊用力上曰有一役夫立於半月形前面假板上所見極未安使之卽下俾勿更登可也上曰都監堂上率別看役一人以長尺頻頻量之所得地平尺寸隨卽告達可也濟恭等曰役事將及退壙之界而露出石函一坐故以鐵排支乃椎開則中有全漆木函一坐卽是禮葬時內下別櫃也石函中水氣淋濕櫃子腐破今將奉出而何以爲之乎上曰勿爲開視令都監堂郞善爲奉出盛以假漆函覆以紅木袱權安于碑閣可也上曰曉色已動役事何如是遲緩也無乃灰盤成石處漸漸堅固難於用力而然耶命善等曰灰盤雖不成石而濕氣黏土最難用力矣曉氣漸寒而一向躬臨非但萬萬焦迫雖以董役諸臣言之御座咫尺之前不免惶恐失措故役事自然遲緩矣上曰若謂予之親臨有妨工役則勢將暫入小次卿等更加董飭可也仍入小次仁浩進前讀奏守宮閣臣判府事李福源狀啓以爲罷漏後惠慶宮承言色招藥房掌務官下令曰目下諸節漸難收拾精神昏眩自上雖在哀痛中卽爲還宮觀此病勢則予之病心當少紓矣又狀啓以爲今日未明時藥房掌務官來言惠慶宮差備下令內卽今神氣一向昏眩天地茫茫何暇論水剌乎主上過爲哀慟尙未還宮以此尤爲罔措還宮後當進水剌矣上曰昨夕予之出來時仰覩患候凡節一層添劇重以予之親臨開封時爲無限焦慮之端予雖多般仰譬終不肯察納今又連下口傳之敎至有都尉處再下封書之境默想慈心必欲使予不爲躬臨於開封時也然此一事萬無奉承之望此將何以爲之耶命善等齊奏曰退壙雖已地平半月形役事萬無今曉前畢役之勢殿下縱不恤聖躬之受損慈宮患候中達夜憂慮將何以仰慰且伏聞終日一無所進云聖念及此亦將何以爲懷耶上曰慈候凡節連以封書自內往復而自昨日天明至今無一勺米飮進服之事罔措罔措何可勝言惟是最難奉承者卽出玄宮時勿爲躬臨之敎也以予幾年結轖之至痛不能一洩於今日決是萬萬不可堪之事矣命善等曰考之辛亥謄錄則始役後三日半出玄宮矣今番則年數雖較近用工雖加倍今夜之未畢役姑無論雖明日內亦難奉出玄宮如是之際聖躬之受損已無可言而慈心憂慮不知至於何境暫爲還宮仰慰慈心勉進粥飮後還臨親審則開封之前決無未及之慮矣上曰卽今役事至於何境耶卿等勸予還宮若不待更臨汲汲董役奉出玄宮則將爲予千古難忘之痛卿等之言決不可從矣惟宜一心用力速爲開封之役始可以還奏慈宮少爲慰譬之道矣濟恭曰今曉前不得畢役諸大臣之奏是也明日晩後始可開封雖暫時還宮必無未及之理設或開封時至臣謹當祗待駕臨咫尺之前臣豈敢誣上曰天色欲向明乎地平尙未畢乎有隣曰退壙地平僅僅至半而半月形開拓則明日夕前似不能畢役矣上曰然則卽今暫還以慰慈心旋於食前出來則似無未及之慮乎命善等曰何必食前還駕雖於午後還駕優可及之矣上曰卿等豈欺予乎予恃卿等之言今當還宮摠護使須聽予言予於卿奏信之無疑必須遲待予還無令予茹痛於千古也濟恭曰謹奉敎矣上命仁浩書傳敎曰目下仰慰之道當入往承候慈宮旋卽還來以次分付軍兵竝留住百官隨駕置之上曰當爲辭園禮贊儀唱笏記可也命善等曰今日還宮將於今日復臨則辭園禮無可據之例矣上曰卿等援禮謂不可辭園予懷尤難抑矣命善等曰旣以暫還復臨爲敎趁卽還宮伏望上曰然矣仍還入齋殿
정조 13년
己酉十月初二日卯時上還宮入侍時行左承旨徐鼎修右承旨李敏采左副承旨洪仁浩右副承旨李集斗記事官徐有聞假注書李海隣記注官金健修金鳳顯一直提學金憙二直提學金載瓚檢校直閣鄭東浚鄭大容待敎金祖淳以次隨駕上具黑笠白布天翼乘輿出齋殿命善等進前奏曰役事當費終日工夫午後復臨必無未及之慮伏願少加將攝徐徐動駕仰慰慈心下副群情焉上曰予當早早還來卿等勿以予不爲臨視或弛董飭儻或開封時至切勿徑先擧行少待予之還來可也予之此時離此情理難堪而慈候診視一時爲急不得不暫還卿等替予董役以伸予懷勿爲隨駕可也命善等曰聖敎之下敢不奉承且雖欲先爲開封而役事尙無就緖之望矣上曰百官隨駕旣命置之姑爲權退以待出玄宮時成班入參之意分付可也上曰同副承旨仍留役所形止續續書報於在院承旨以爲轉稟之地可駕由安樂峴興仁之門板廛屛門入弘化門明政門由賓陽門還內諸臣退出
정조 13년
己酉十月初二日申時上詣永祐園擧動入侍時行左承旨徐鼎修右承旨李敏采左副承旨洪仁浩右副承旨李集斗記事官徐有聞假注書李海隣記注官金健修金鳳顯一直提學金憙二直提學金載瓚檢校直閣鄭東浚鄭大容待敎金祖淳以次詣閤卽入外辦移時而知道未下連以司謁口傳下敎曰慈宮患候中湯劑米飮不爲進御惟以出玄宮時勿爲動駕親臨爲敎今方仰請伸情之道而終未承下諾予心一倍難抑同副承旨方在園所役事形止連續報來之意更以走馬申飭可也鼎修等承命連爲書探後以司謁入稟曰同副承旨申耆私書馳報以爲園所役事日暮前似難畢役而退壙之界水氣漸見云伏不勝悶迫云矣酉時初上具黑笠白袍天翼乘轎出賓陽門守宮閣臣判府事李福源藥房都提調李性源進前曰慈宮患候諸節晩後更若何聖候膈氣加減亦何如上曰予之膈氣何暇言乎慈候萬萬澟綴全無所進而下敎以爲予之促駕進詣將欲趁到於出玄宮時終日煩惱添一症候至於親自挽止使不得啓駕故不得不以出玄宮時勿爲躬臨之意仰奏然後始許出宮予之情事罔極益無可言此際又聞承旨所報則壙中水氣非常云方寸焦煎卽欲奮飛而不可得矣福源等曰出玄宮時不爲躬臨之意卽已仰諾於慈宮下情不勝多幸至於壙中水氣必不過往來之水私家遷葬間或有如此之事而不至爲大段災害不必過煩聖慮矣上曰李判府事仍留明政門內與分提調及假承旨承候於慈宮差備外這卽馳報一如昨日可也駕轎掩窓出明政門弘化門由板廛屛門出興仁之門由安樂峴至園所洞口仍以人扶駕轎進發至齋殿門外降轎乘輿入齋殿改具緦服詣園上帷門外降輿步詣隧道閣時原任大臣閣臣承史都監堂郞以次陪從